ทริกเกอร์ฟันด์ หุ้นไทยห่างเป้า น้ำมัน/ตปท.รุ่ง
ครึ่งปีแรกแห่ออกทริกเกอร์ฟันด์ กองหุ้นไทยจ๋อย มองแอลทีเอฟเงินเข้าปลายปี 3 หมื่นล้าน
13 ก.ค. 2558

ครึ่งปีแรกแห่ออกทริกเกอร์ฟันด์ กองหุ้นไทยจ๋อย มองแอลทีเอฟเงินเข้าปลายปี 3 หมื่นล้าน
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ในช่วงครึ่งปีแรกกองทุนทริกเกอร์ฟันด์ได้รับความสนใจอย่างมาก โดยออกกองใหม่ 68 กอง มูลค่า 3 หมื่นล้านบาท เติบโต 100% จากช่วงเดียวกันของปีก่อน แบ่งเป็นการลงทุนในต่างประเทศ 70% หรือประมาณ 2.1 หมื่นล้านบาท และลงทุนในหุ้นไทย 6,000 ล้านบาท 
“ปีนี้ยังไม่มีกองทริกเกอร์ฟันด์หุ้นไทยถึงเป้าหมาย เพราะตลาดไม่ไปไหนและเป็นปีที่หุ้นไทยปรับตัวผันผวนมาก โดยครึ่งปีดัชนีหุ้นไทยปรับตัวขึ้นเพียง 0.5% ขณะที่ทริกเกอร์ฟันด์ส่วนใหญ่กำหนดเป้าหมายผลตอบแทนเฉลี่ย 5-8%” นายกิตติคุณ กล่าว
อย่างไรก็ตาม ครึ่งปีแรกมีกองทุนทริกเกอร์ฟันด์ที่มีผลตอบแทนถึงเป้าหมายจำนวน 20 กอง มูลค่ารวม 7,500 ล้านบาท โดยเป็นทริกเกอร์ฟันด์หุ้นจีนและญี่ปุ่น นอกจากนี้กองทุนที่ลงทุนน้ำมันทั้งหมด 5 กอง มูลค่า 2,500 ล้านบาท ทำผลตอบแทนได้ทั้งหมด
นายกิตติคุณ กล่าวว่า สำหรับกองทุนหุ้นไทยมีเงินไหลเข้าสุทธิ 2,200 ล้านบาท โดยไหลเข้าลงทุนในกองทุนหุ้นขนาดกลางและเล็ก 5,000 ล้านบาท และไหลออกจากกองทุนหุ้นขนาดใหญ่ 3,000 ล้านบาท 
ปัจจุบันกองทุนหุ้นไทยมีมูลค่าสินทรัพย์รวม 1.79 แสนล้านบาท จากสิ้นปีที่ผ่านมาอยู่ที่ 1.76 แสนล้านบาท ซึ่งตัวเลขดังกล่าวไม่นับรวมกองทุนรวมหุ้นระยะยาว (แอลทีเอฟ) และกองทุนรวมเพื่อการเลี้ยงชีพ (อาร์เอ็มเอฟ) ที่ลงทุนในหุ้น
นายกิตติคุณ กล่าวว่า ในส่วนของกองทุนแอลทีเอฟในครึ่งปีแรกมีเงินไหลออกสุทธิ 7,000 ล้านบาท โดยเป็นการไหลออกมากในไตรมาสแรกประมาณ 7,000 ล้านบาท และไตรมาส 2 ซื้อสุทธิ 100 ล้านบาท ทำให้มูลค่าสินทรัพย์กองทุนแอลทีเอฟลดลง 2.3% เหลือ 2.64 แสนล้านบาท ขณะเดียวกันตลาดหุ้นไทยผันผวนทำให้นักลงทุนยังชะลอการลงทุน 
“พฤติกรรมของนักลงทุนมักจะขายแอลทีเอฟช่วงต้นปี และกลับเข้ามาลงทุนในช่วงปลายปี จึงเชื่อว่าปีนี้เงินจะไหลเข้ามาลงทุนไม่ต่ำกว่า 3 หมื่นล้านบาท เหมือนปีที่ผ่านๆ มา” นายกิตติคุณ กล่าว
สำหรับกองทุนอาร์เอ็มเอฟครึ่งปีแรกมีเงินไหลเข้าสุทธิ 2,700 ล้านบาท ส่งผลให้มูลค่าสินทรัพย์เติบโต 2.66% อยู่ที่ 1.71 แสนล้านบาท ส่วนหนึ่งมาจากการออกเสนอขายกองทุนใหม่